Ego Hugo, dux Burgundię, notum fieri volo quod Matheus de Estez recognovit ante me, quod monachi Fonteneti habebant a patre suo, super pastionem et super pasturas de Puteis et de Estez, quinquagintos solidos Pruviniensis monete, tali conditione, quod idem Matheus de eadem pastura et pastione nulli alię ecclesię elemosinam faciet, nec ullo modo introducet in pasturam, sive in pastionem, nisi Fontenenses et homines earumdem villarum, quoniam vero si de eis se adjuvare voluerit, prius abbati et fratribus Fonteneti offeret. Et si abbas presens affuerit XV dies respectus habebit. Si vero non fuerit presens XL dies respectus habebunt fratres, et tunc si fratres ei tunc dare noluerint quantum se ab alio, duobus legitimis viris hoc juramento firmantibus, valere posse monstraverint, exinde quod voluerit facere poterit. In hoc consensit abbas et fratres Fontenetenses omnibus aliis querelis, quibus de his rebus adversus Matheum habebant. Horum testes sunt: Milo, abbas Sancti Stephani Divionensis; Daniel, abbas Castelloniensis; Odo, archipresbyter Tullionis; Hugo, capellanus meus; Andreas Montisbarri, Stephanus Villanus. Ut igitur hec rata sint, sigillo meo munire curavi.